Medarbejderne er klar til dialog med ledelsen og håber, de nu vil lytte. Det sker efter seks dages strejke, der har påvirket produktionen af brød på fabrikken.

De 80 strejkende medarbejdere på Lantmännen Schulstads fabrik i Pandrup genoptog onsdag morgen klokken 6 arbejdet. Det sker efter strejken, der har varet siden fredag. En strejke, der har betydet, at der ikke er blevet bagt brød som vanligt på fabrikken. - Mine kolleger håber,  de nu har fået serveret budskabet til ledelsen, så partnerne kan få en reel forhandling i gang, fortæller tillidsmand Henrik Larsen. - Nu håber vi på dialog og ser, om det flytter noget. Det hjælper ikke noget at være tosset og råbe ad hinanden. Men vi har ikke tidligere kunne komme igennem med vores holdning, siger han. Tillidsmanden har tidligere udtalt til TV2 Nord, at det er uenighed om lønforholdene, der er baggrunden for, at medarbejderne har valgt at nedlægge arbejdet. - Medarbejderne er rasende. De føler sig ikke værdsat, sagde han tidligere på ugen. Mandag morgen var medarbejderne samlet til møde, og efterfølgende har der været holdt et møde mellem Fødevareforbundet NNF og Dansk Arbejdsgiverforening. Medarbejderne skal mødes til forhandlinger med ledelsen onsdag klokken 14. Her ønsker medarbejderne ifølge tillidsmanden, at den nuværende lokale aftale kan fortsætte. - Vi har ikke ultimative krav med til forhandlingsbordet, men vi håber de vil lytte til det, vi ønsker, siger han. Henrik Larsen oplyser, at der er afsat nogle timer til onsdagens forhandlinger. Han håber, kollegerne får forhandlet færdigt med ledelsen inden udgangen af næste uge. - Nu skal der lande en aftale. Det ønsker mine kolleger, så vi kan få styr på situationen så hurtigt som muligt.